टेरामक्स खरिदमा बयान टुंगो लागेको छ, केही समयमा रिजल्ट आउँछ : अख्तियार प्रमुख राई
अख्तियार दुरुपयोग अनुसन्धान आयोगका प्रमुख आयुक्त प्रेम राईले टेरामक्स खरिदमा भएको भ्रष्टाचार प्रकरणमा बयान लिने काम सकिएको बताएका छन् । उनले केही समयमा नै आयोगले मुद्दा दायर गर्ने तयारी भइरहेको जानकारी दिए । 
काठमाडौँ — अख्तियार दुरुपयोग अनुसन्धान आयोगका प्रमुख आयुक्त प्रेम राईले टेरामक्स खरिदमा भएको भ्रष्टाचार प्रकरणमा बयान लिने काम सकिएको बताएका छन् । उनले केही समयमा नै आयोगले मुद्दा दायर गर्ने तयारी भइरहेको जानकारी दिए । प्रतिनिधिसभाको सार्वजनिक लेखा समितिको मंगलबारको बैठकमा अख्तियार दुरुपयोग अनुसन्धान आयोगका प्रमुख आयुक्त राईले टेरामक्स खरिदको विषय अन्तिम चरणमा पुगेको बताएका हुन् । 'टेरामक्समा करिब बयान टुंगो लगाएको छ । अध्ययन अनुसन्धानको काम भइरहेको छ । केही समयमा रिजल्ट आउँछ । अन्तिम चरणमा छौँ,' राईले भने ।टेरामक्स प्रकरणमा तत्कालीन सूचना तथा संचार प्रविधिमन्त्री बहालवाला स्वास्थ्य तथा जनसंख्यामन्त्री मोहनबहादुर बस्नेत र तत्कालीन संचारमन्त्री तथा कांग्रेस सांसद ज्ञानेन्द्र कार्कीसँग बयान लिएको थियो । अख्तियार प्रमुख राईले आयोगमा २८ हजार उजुरी रहेको जानकारी दिए । उनले तिमध्ये कतिपय उजुरीका आधारमा मुद्दा दायर गरिएको पनि बताए । अख्तियारले सार्वजनिक जग्गा, प्रति जग्गामा मुद्दा लडेको पनि बताए । सार्वजनिक जग्गा अतिक्रमण बढ्दो देखिएको पनि उनको भनाइ थियो । त्यस्तै, आईटी, सूचना प्रविधिमा पनि अनुसन्धान भइरहेको उनको भनाइ थियो ।अख्तियारमा जनशक्ति अभाव रहेको पनि राईले बताए । उनले कर्मचारी अख्तियारमा दुई वर्ष बसेपछि थप बस्न नमान्ने गरेको बताए । त्यस्तै, वाइडबडी जहाज खरिद प्रकरणको अनुसन्धान भइरहेको पनि राईले जानकारी दिए । उक्त प्रकरणमा अन्य मुलुकबाट सूचना लिनका लागि सम्बन्धित देशसँग सरकारले सहमति गरिदिनुपर्ने बताए । मुलुक बाहिरबाट पनि भ्रष्टाचार हुने गरेकाले सरकारले द्वीपक्षीय सहमति गर्नुपर्ने उनको भनाइ थियो । सेक्युरिटी प्रिन्टिङ प्रेस, अडियो प्रकरणको पनि छानबिन भइरहेको उनको भनाइ थियो । अख्तियारले प्रमाणबिना कसैलाई पक्राउ नगर्ने पनि उनले स्पष्ट पारे ।